Stanovisko Komisie k žiadosti Írska podieľať sa na nariadení (ES) č. 1030/2002, ktorým sa stanovuje jednotný formát povolení na pobyt pre štátnych príslušníkov tretích štátov /* KOM/2007/0506 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 7.9.2007 KOM(2007) 506 v konečnom znení STANOVISKO KOMISIE k žiadosti Írska podieľať sa na nariadení (ES) č. 1030/2002, ktorým sa stanovuje jednotný formát povolení na pobyt pre štátnych príslušníkov tretích štátov I. ÚVOD 1. Nariadením Rady (ES) č. 1030/2002 z 13. júna 2002 sa stanovuje jednotný formát povolení na pobyt pre štátnych príslušníkov tretích štátov[1]. Toto nariadenie sa zakladá na článku 63 ods. 3 písm. a) hlavy IV (Vízová, azylová a prisťahovalecká politika a iné politiky, ktoré sa týkajú voľného pohybu osôb) Zmluvy o ES. Postavenie Írska a Spojeného kráľovstva k tomuto nariadenu preto podlieha „Protokolu o postavení Spojeného kráľovstva a Írska“. Podľa protokolu sa tieto dva členské štáty v zásade nezúčastňujú na prijímaní opatrení na základe hlavy IV Zmluvy o ES a nie sú nimi viazané. Každý z nich si však môže bez toho, aby bol dotknutý protokol, ktorým sa začleňuje schengenské acquis do rámca EÚ, vybrať takéto opatrenie. Pred jeho prijatím stačí jednoduché oznámenie, po ňom je potrebné oznámenie Rade a Komisii. Komisia zaujme stanovisko do 3 mesiacov a rozhodne do 4 mesiacov odo dňa oznámenia. 2. V súlade s článkom 3 Protokolu o postavení Spojeného kráľovstva a Írska oznámilo Spojené kráľovstvo listom z 3. júla 2001 svoje želanie podieľať sa na prijatí a uplatňovaní nariadenia č. 1030/2002, na ktorom sa skutočne aj podieľalo. V súlade s článkom 4 tohto protokolu oznámilo Írsko Rade a Komisii listom z 19. decembra 2003 svoje želanie podieľať sa na nariadení č. 1030/2002. Nebol však dodržaný postup podľa článku 11 ods. 3 a článku 11a Zmluvy o ES, ktorý sa mal v tomto prípade uplatňovať podľa článku 4 protokolu. Napriek tejto procedurálnej chybe sa všetky inštitúcie a členské štáty odvtedy správali tak, ako keby sa Írsko plne podieľalo na uplatňovaní nariadenia č. 1030/2002. 3. Komisia predložila 24. septembra 2003 návrh na zmenu a doplnenie nariadenia č. 1030/2002[2] a 10. marca 2006 upravený návrh[3]. Počas diskusií o upravenom návrhu sa zistila uvedená procedurálna chyba. Na nápravu tejto chyby a v súlade so závermi Výboru stálych predstaviteľov zo 6. júna 2007 oznámilo Írsko listom zo 7. júna 2007 (obdržaným v ten istý deň), že potvrdzuje svoje pôvodné oznámenie a želanie podieľať sa na nariadení č. 1030/2002. 4. Tento dokument vyjadruje stanovisko, ktoré Komisia musí predložiť Rade v súlade s článkom 11a Zmluvy o ES, k oznámeniu Írska zo 7. júna 2007 o jeho úmysle podieľať sa na nariadení č. 1030/2002 do troch mesiacov odo dňa obdržania tohto oznámenia. II. H odnotenie Komisie vzhľadom na úmysel Írska podieľať sa na nariadení č. 1030/2002 1. Komisia vyjadrila priaznivé stanovisko k úmyslu Írska podieľať sa na nariadení č. 1030/2002: - Cieľom nariadenia č. 1030/2002 je harmonizácia jednotného formátu povolení na pobyt pre štátnych príslušníkov tretích štátov ako opatrenia harmonizovanej prisťahovaleckej politiky vzhľadom na vstup a výstup štátnych príslušníkov tretích štátov. Harmonizované formáty a spoločné bezpečnostné štandardy pre povolenia na pobyt v celej Európskej únii uľahčujú prekračovanie hraníc a prispievajú tým k dobrému fungovaniu v oblasti slobody, bezpečnosti a spravodlivosti. Írsko sa tiež zúčastnilo jednotnej akcie Rady 97/11/SVV[4], ktorá bola nahradená nariadením č. 1030/2002 potom, ako sa táto problematika presunula do právomoci ES Amsterdamskou zmluvou. - Írsko sa takisto podieľa na nariadení (ES) č. 1683/95 stanovujúcim jednotný formát pre víza. Vzhľadom na potrebu koherentného prístupu a harmonizovaného riešenia vo veci dokladov štátnych príslušníkov tretích štátov, požadovanú na zasadnutí Európskej rady v Thesalonikách v júni 2003, by účasť Írska na nariadení (ES) č. 1030/2002 takému koherentnému prístupu poslúžila. - Írsko sa doteraz de facto podieľa na nariadení č. 1030/2002, čo nespôsobilo žiadne problémy. 2. Z týchto dôvodov má Komisia v úmysle prijať kladné rozhodnutie v súlade s článkom 11a Zmluvy o ES vo veci oznámenia Írska o jeho úmysle podieľať sa na nariadení č. 1030/2002. V článku 11a Zmluvy o ES sa uvádza, že Komisia rozhodne o oznámení a o eventuálnych osobitných dojednaniach, ktoré považuje za nevyhnutné, do štyroch mesiasov odo dňa obdržania oznámenia. V danej situácii nie sú potrebné žiadne osobitné dojednania. 3. Toto stanovisko je určené Rade podľa článku 4 Protokolu o postavení Spojeného kráľovstva a Írska v spojení s článkom 11 ods. 3 Zmluvy o ES a postúpené pre informáciu Európskemu parlamentu. [1] Ú. v. EÚ L 57, 15.6.2002, s. 1. [2] KOM(2003) 558, v konečnom znení. [3] KOM(2006) 110, v konečnom znení. [4] Ú. v. ES L 7, 10.1.1997, s. 1.